Kjære Ingrid

Når jeg får mail fra Ingrid står det alltid et vers i slutten av mailen:

***Måtte veien komme deg i møte***

***Solen skinne varmt på ditt ansikt***

***Regnet falle mykt på dine åkrer***

***Og til vi møtes igjen:***

***Måtte Gud holde deg i sin hånd***

Verset er hentet fra Ionatradisjonen, og er en velsignelse for reisende.

Ingrid, du er en ekte pilegrim.  
Med master i pilegrimsarbeid  
Med lang erfaring i vandringer i Malvik og andre steder.

Glad i naturen. Glad i Gud. Og glad i folk.

Nå starter et kapittel i livet ditt som pilegrimsprest. For hele Nidaros, og særlig her i Nidarosdomen. Og ditt kapittel vil være et viktig kapittel også for pilegrimsarbeidet.

………………..

Vi lever i en tid hvor pilegrimsarbeidet er i utfoldelse. Stadig flere følger Olavsleden til Nidaros. Stadig nye Olavsleder kommer til. Og stadig flere opplever at vandringen gjør noe med dem.

Vår folkekirkelighet er i stor grad knyttet til naturopplevelser og kirkebygg. Og jeg vi si at vår tids forståelse av det hellige i større grad enn før har beveget seg fra det intellektuelle til det sanselige. Opplevelsen av å gå i fin natur, se, lukte, bli sliten. Lene seg mot en kirekvegg, eller aller helst få komme innenfor, og hvile. Møte mennesker som vil deg vel. Ta imot varmen fra sola, som en hilsen fra Gud. Komme fram til målet, Nidarosdomen, å være en del av den lange rekken av pilegrimer som har gått foran, for å bli tatt imot av dette rommet. Og få knele ved et alter.

……………

Som pilegrimsprest skal du være med å sette retning for dette, som allerede er i utfoldelse. Hjelpe til med frimodighet på egen tro, hjelpe til å sette språk på hva det hellige er. Hjelpe mennesker å rette ryggen. Eller som vi også kan se det: Bringe evangeliet ut til verden.

Det er en ærefull oppgave. Og det er en stor oppgave.   
Husk at du står ikke alene. Du har mange pilegrimsentusiaster rundt deg, i og rundt Pilegrimsgården. Du har kollegaer både på bispekontoret og i Domkirken. Og ordene fra Ionavelsignelsen gjelder også deg. Om at Gud kommer deg i møte, gir deg sol og regn i passe monn, og alltid holder deg i sin hånd.

La oss be: